KOMISSION ASETUS (EY) N:o 1748/95,

annettu 17 päivänä heinäkuuta 1995,

väliaikaisen polkumyyntitullin käyttöön otosta Kiinan kansantasavallasta peräisin olevien peroksodisulfaattien (persulfaattien) tuonnissa

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1994 annetun neuvoston asetuksen (EY) N:o 3283/94 (1), sellaisena kuin se on viimeksi muutettuna asetuksella (EY) N:o 1251/95 (2), ja erityisesti sen 23 artiklan,

ottaa huomioon polkumyynnillä tai vientituella muista kuin Euroopan talousyhteisön jäsenmaista tapahtuvalta tuonnilta suojautumisesta 11 päivänä heinäkuuta 1988 annetun neuvoston asetuksen (ETY) N:o 2423/88 (3), sellaisena kuin se on viimeksi muutettuna asetuksella (EY) N:o 522/94 (4), ja erityisesti sen 11 artiklan,

on kuullut neuvoa-antavaa komiteaa,

sekä katsoo, että:

A. MENETTELY

(1) Komissio vastaanotti marraskuussa 1993 yhteisön koko tuotantoa edustavan European Chemical Industry Councilin (CEFIC) jättämän valituksen.

Valituksessa esitetyt todisteet kyseisen, Kiinan kansantasavallasta peräisin olevan tuotteen polkumyynnistä ja siitä aiheutuvasta huomattavasta vahingosta katsottiin riittäviksi oikeuttamaan menettelyn aloittaminen.

(2) Komissio julkaisi tämän johdosta Euroopan yhteisöjen virallisessa lehdessä (5) ilmoituksen Kiinan kansantasavallasta peräisin olevien, CN-koodiin ex 2833 40 00 kuuluvien persulfaattien tuontia koskevan polkumyynnin vastaisen menettelyn aloittamisesta ja aloitti asiaa koskevat tutkimukset.

(3) Komissio ilmoitti virallisesti menettelyn aloittamisesta valituksen tekijöille, niille viejille ja tuojille, joita asian tiedettiin koskevan, sekä viejämaan edustajille ja antoi asianomaisille osapuolille tilaisuuden esittää kantansa kirjallisesti ja pyytää saada tulla kuulluiksi.

(4) Kolme valituksen tehnyttä yhteisön tuottajaa, joiden edustajana toimii CEFIC, vastasi komission kyselylomakkeeseen.

(5) Kaksi kiinalaista viejää, Guangdong Chemicals Import & Export Corporation ja Fujian Provincial Chemicals Import & Export Corporation, sekä kaksi riippumatonta tuojaa vastasi komission kyselylomakkeeseen. Guangdong Chemicals Import & Export Corporationin ja Fujian Provincial Chemicals Import & Export Corporationin edustajille annettiin tilaisuus tulla kuulluiksi, ja ne esittivät kantansa kirjallisesti.

(6) Komissio etsi ja tarkisti kaikki alustavan päätelmän kannalta tarpeellisina pitämänsä tiedot ja suoritti tutkimuksia seuraavien yritysten toimitiloissa:

a) yhteisön tuottajat:

- Peroxid Chemie GmbH, Pullach, Saksa,

- Degussa AG, Frankfurt am Main, Saksa,

- Air Liquide Chimie (Chemoxal), Pariisi, Ranska;

b) yhteisön tuojat:

- Sinochem Trading Hamburg GmbH, Hampuri, Saksa,

- COPCI, Pariisi, Ranska.

(7) Koska Japani oli valittu viitemaaksi normaaliarvon määrittämiseksi, komissio lähetti kyselylomakkeet myös kahdelle japanilaiselle tuottajalle ja suoritti tarkistuksia niiden toimitiloissa.

(8) Polkumyyntitutkimukset koskivat 1 päivän tammikuuta ja 31 päivän joulukuuta 1993 välistä ajanjaksoa, jäljempänä `tutkimusjakso`.

B. TARKASTELTAVANA OLEVA TUOTE JA SAMANKALTAINEN TUOTE

1. Tuotteen määritelmä

(9) Kyseinen tuote on peroksodisulfaatti [ammoniumpersulfaatti [(NH4)2S2O8], natriumpersulfaatti (Na2S2O8) ja kaliumpersulfaatti (K2S2O8)], jäljempänä `persulfaatit`. Ammoniumpersulfaattia tuotetaan rikkihapon sähkökemiallisen synteesin eli anodisen hapetuksen avulla. Natrium- ja kaliumpersulfaatit ovat ammoniumpersulfaattien muunnoksia, jotka tuotetaan soodaa tai kalilipeää lisäämällä. Jotkut valmistajat kuitenkin tuottavat natrium- ja kaliumpersulfaatteja vastaavien sulfaattien suoran elektrolyysin avulla. Näiden kolmen persulfaattilajin lopullinen käyttötarkoitus on sama, eli niitä käytetään tekstiili- ja kemianteollisuuden käynnisteinä ja hapettimina. Näitä kolmea eri persulfaattilajia voidaan käyttää toistensa asemesta. Loppukäyttäjät pitävät usein yhtä persulfaattilajia toisia parempana joko ympäristösyistä tai koska heidän laitteistonsa on mukautettu yhden tietyn persulfaattilajin käyttöön sopivaksi. Koska nämä kolme persulfaattilajia kuitenkin ovat täysin korvattavissa toisillaan, niitä olisi tämän menettelyn yhteydessä käsiteltävä yhtenä tuotteena.

(10) Menettelyn aloittamisilmoituksen mukaan polkumyynnillä tuotava tuote on persulfaatti, jonka persulfaattipitoisuus on enemmän kuin 99 prosenttia. Alustavissa tutkimuksissa kävi ilmi, että persulfaattipitoisuus ei vaikuta merkittävästi hintoihin tai markkinatilanteeseen. Persulfaatit, joiden persulfaattipitoisuus on enintään 99 prosenttia, ovat suurelta osin korvattavissa niillä tuotteilla, joiden puhtausaste on korkeampi. Koko markkinalohkon kattamiseksi ja toimenpiteiden kiertämisen estämiseksi persulfaatit, joiden pitoisuus on pienempi kuin 99 prosenttia, on sisällytetty tämän tutkimuksen alaan.

2. Samankaltainen tuote

(11) Komissio totesi, että yhteisön tuottajien, Kiinan kansantasavallan tuottajien ja Japanin (jotka on valittu viitemaaksi, vertaa D.1. Normaaliarvo) tuottajien tuottamat kolme persulfaattilajia ovat kemialliselta koostumukseltaan ja käyttötarkoituksltaan yhteneviä. Tämän perusteella komissio katsoi, että Kiinan kansantasavallasta tuodut persulfaatit ovat samankaltainen tuote kuin yhteisön ja Japanin tuottajien valmistama ja myymä tuote asetuksen (ETY) N:o 2423/88, jäljempänä `perusasetus`, 2 artiklan 12 kohdan mukaisesti.

C. YHTEISÖN TEOLLISUUS

(12) Yhteisön kolme persulfaattien tuottajaa ovat Peroxid Chemie GmbH, Saksa, Degussa AG, Saksa ja Air Liquide (Chemoxal S.A.), Ranska.

(13) Tutkimusajanjakson aikana yksi tuottaja osti erän natriumpersulfaattia Kiinan kansantasavallasta. Perusasetuksen 4 artiklan 5 kohdan mukaisesti komissio tutki, olisiko tämä yhteisön tuottaja tämän nimenomaisen oston perusteella suljettava yhteisön teollisuuden ulkopuolelle. Kyseisen yhteisön tuottajan toimittamat tiedot ovat osoittaneet, että Kiinan kansantasavallasta hankitun persulfaattierän yksinomaisena tarkoituksena oli yhtiön aseman suojaaminen ja säilyttäminen kotimarkkinoilla natriumpersulfaatin tuotannon aloitusvaiheessa. Komissio päätti tämän perusteella olla sulkematta kyseistä tuottajaa yhteisön teollisuuden ulkopuolelle.

D. POLKUMYYNTI

1. Normaaliarvo

(14) Koska Kiinan kansantasavalta ei ole markkinatalousmaa, siihen sovellettava normaaliarvo on määriteltävä jotakin markkinatalousmaata koskevien tietojen perusteella. Valituksen tekijä ehdotti viitemaaksi Yhdysvaltoja. Komissio lähetti kyselylomakkeet Yhdysvaltojen ainoalle tuottajalle. Kyseinen yhdysvaltalainen tuottaja kuitenkin kieltäytyi toimimasta yhteistyössä komission kanssa. Komissio toimitti kyselylomakkeet muille tiedossa olleille persulfaattien tuottajille eli vaihtoehtoisesti Taiwaniin, Turkkiin, Japaniin, Intiaan ja Meksikoon. Intialainen tuottaja ei palauttanut lomaketta ja meksikolainen tuottaja kieltäytyi toimimasta yhteistyössä komission kanssa. Taiwanilainen tuottaja ei toimittanut riittävästi tietoja ja kieltäytyi paikalla suoritettavista tarkistuksista.

(15) Turkkilaiset ja japanilaiset tuottajat suostuivat toimimaan yhteistyössä komission kanssa. Kyseiset yritykset toimittivat komission pyynnöstä lisätietoja sen selvittämiseksi, kumpi näistä kahdesta maasta sopisi paremmin viitemaaksi. Toimitettujen tietojen mukaan Turkin ainoan persulfaattien tuottajan kokonaistuotanto on rajallinen. Yritys ei valmista natriumpersulfaattia, ja ammonium- ja kaliumpersulfaattien myynti kotimaisille riippumattomille asiakkaille on vähäistä. Suurin osa persulfaattituotannosta menee yritykseen etuyhteydessä olevien tekstiilialan yritysten raaka-aineeksi. Persulfaattia Turkkiin tuotaessa on maksettava 12,5 prosentin tuontivero. Japani taas on maailman toiseksi suurin persulfaattien tuottaja ja maassa on kaksi riippumatonta kyseisen tuotteen valmistajaa, mikä todennäköisesti takaa sen, että Japanin markkinoilla esiintyy kilpailua. Kaikkia kolmea persulfaattilajia tuotetaan Japanissa samoja valmistusmenetelmiä käyttäen kuin Kiinan kansantasavallassa. Persulfaatteja myös tuodaan Japaniin, vaikkakin ainoastaan pieniä määriä. Japaniin tuotavasta persulfaatista ei kanneta tullia. Tärkein persulfaattien tuotannossa käytettävä ainesosa, rikkihappo, on maailmanlaajuinen kauppatavara, jonka saatavuus on pääosin sama kaikille tuottajille.

(16) Kiinalaiset viejät vastustivat Japanin valitsemista viitemaaksi ja pyysivät, että ainakin kiinalaisen ammoniumpersulfaatin normaaliarvo määritettäisiin Turkkia koskevien tietojen perusteella.

(17) Kiinalaisten viejien esittämiä perusteluja tarkasteltaessa ja kun otetaan huomioon edellä esitetyt tosiasiat, edut Japanin valitsemisesta viitemaaksi ovat merkittävämmät kuin Turkin valinnan puolesta esitetyt perustelut. Erityisesti kaikkien kolmen persulfaattilajin tuotantomäärät Japanissa ja kahden toistensa kanssa kilpailevan yrityksen olemassaolo Japanin markkinoilla ovat tärkeitä Japanin valintaa puoltavia tekijöitä, kun taas kaikkien Turkissa tuotettujen persulfaattityyppien myynti riippumattomien tuottajien käyttöön on liian vähäistä ollakseen edustavaa.

(18) Perusasetuksen 2 artiklan 5 kohdan a alakohdan i alakohdan mukaisesti normaaliarvo on vahvistettu sen nettomyyntihinnan perusteella, jolla samankaltaista tuotetta komission kanssa yhteistyössä olleilta kahdelta japanilaiselta yritykseltä saatujen tietojen mukaan myydään Japanissa. Japanilaiset tuottajat myyvät edustavia määriä kyseistä tuotetta kannattavilla hinnoilla kotimarkkinoiden riippumattomille ostajille kotimaiseen kulutukseen.

2. Vientihinta

(19) Yhteistyössä toimineiden viejien vientihinnat määritettiin perusasetuksen 2 artiklan 8 kohdan mukaisesti niiden hintojen perusteella, jotka riippumattomat tuojat ovat tosiasiallisesti maksaneet tai maksavat yhteistyössä toimineiden viejien yhteisöön vietäväksi myymistä tuotteista. Tämä vienti vastaa Eurostatin mukaan määrällisesti noin 30 prosenttia persulfaattien kokonaistuonnista tutkimusajanjakson aikana. Tätä prosenttimäärää ei pidetä riittävänä edustamaan koko persulfaattien tuontia Kiinan kansantasavallasta. Näissä olosuhteissa yhteistyöhön osallistumattomien kiinalaisten viejien vientihinnat on määritettävä käytettävissä olevien tosiasioiden perusteella. Eurostatilta saatujen tietojen mukaan hintakäytännöt Kiinan koko vientimyynnin osalta eivät eroa merkittävästi yhteistyössä toimineiden viejien noudattamista vientihinnoista, jotka puolestaan ovat keskenään samantasoisia. Tämän perusteella komissio päätti vahvistaa yhteistyöhön osallistumattomien viejien vientihinnat kahden yhteistyössä toimineen viejän vientihintojen perusteella perusasetuksen 7 artiklan 7 kohdan b alakohdan mukaisesti.

E. VERTAILU

(20) Kunkin persulfaattilajin normaaliarvoa on verrattu vastaavien persulfaattilajien vientihintaan liiketoimikohtaisesti. Vertailu suoritettiin vapaasti tehtaalla -vaiheessa. Tässä tarkoituksessa sekä normaaliarvosta että vientihinnoista on vähennetty kotimaankuljetuksista aiheutuvat kustannukset. Perusasetuksen 2 artiklan 9 ja 10 kohdan mukaisesti on tehty tarkistuksia hintojen vertailukelpoisuuteen vaikuttavien erojen huomioon ottamiseksi, erityisesti kun on kyse pakkaus- ja muista myyntikustannuksista.

F. POLKUMYYNTIMARGINAALI

(21) Hintavertailun perusteella vahvistettiin kaikkia kolmea persulfaattilajia varten yksi ainoa keskimääräinen painotettu polkumyyntimarginaali. Koska Kiinan kansantasavalta ei ole markkinatalousmaa, tätä marginaalia sovelletaan kaikkiin kiinalaisiin persulfaattien viejiin. Prosenttimääränä CIF yhteisön rajalla -tuontihinnasta ilmaistava marginaali on 110,1 prosenttia.

G. VAHINKO

1. Kulutus

(22) Yhteisön koko persulfaattikulutuksen laskemiseksi komissio laski yhteen yhteisön tuottajien yhteisöön myymän määrän ja CN-koodiin ex 2833 40 00 kuuluvien tuotteiden kokonaistuonnin yhteisöön. Kokonaiskulutuksen on arvioitu olevan 19 700 tonnia vuonna 1989, 19 900 tonnia vuonna 1990, 19 800 tonnia vuonna 1991, 19 800 tonnia vuonna 1992 ja 18 500 tonnia vuonna 1993.

2. Polkumyynnillä tapahtuneeseen tuontiin liittyvät tekijät

a) Polkumyynnillä tapahtuneen tuonnin määrä

(23) Eurostatin mukaan kyseisten tuotteiden polkumyynnillä tapahtuva tuonti on lisääntynyt 1 454 tonnista vuonna 1989 3 367 tonniin vuonna 1993, mikä tarkoittaa sitä, että Kiinan kansantasavalta on suurin persulfaattien viejä yhteisöön sen jälkeen, kun sen osuus Euroopan yhteisöön suuntautuvasta kokonaistuonnista oli vuonna 1993 noussut 52,8 prosenttiin.

b) Markkinaosuus

(24) Kiinan kansantasavallasta kyseisenä ajanjaksona tapahtunut tuonti kasvatti kiinalaisten viejien markkinaosuuden 7,4 prosentista vuonna 1989 18,1 prosenttiin vuonna 1993. Kiinalaisten viejien markkinaosuus on kasvanut jatkuvasti kyseisen ajanjakson aikana.

c) Hinnat

(25) Kiinan kansantasavallasta tuotiin tutkimusajanjakson aikana persulfaatteja hinnoilla, jotka alittivat yhteisön tuottajien hinnat kaikkien kolmen persulfaatin painotettuna keskiarvona laskettuna 41,8 prosentilla. Alihinnoittelun määrittämiseksi kiinalaisten tuotteiden CIF yhteisön rajalla -vientihintoja tarkistettiin riippumattomien tuojien arvioidulla marginaalilla ja niitä verrattiin niihin yhteisön tuottajien vapaasti tehtaalla -hintoihin, joiden katsottiin olevan vertailukelpoisella kaupan tasolla.

3. Yhteisön teollisuuden tilaan liittyvät tekijät

a) Kokonaistuotanto

(26) Yhteisön tuottajien persulfaattituotanto väheni 20 249 tonnista vuonna 1989 16 159 tonniin vuonna 1993 eli 20,2 prosenttia. Yhteisön tuotanto on vähentynyt jatkuvasti ajanjakson aikana.

b) Käyttöaste

(27) Teollisuuden laitosten käyttöaste pieneni 21 prosentilla vuosina 1989-1993.

c) Varastot

(28) Yhteisön tuottajien varastot pienenivät vuosina 1989-1993 keskimäärin 32,2 prosentilla. Varastojen pienenemisen voidaan katsoa johtuvan yksinomaan yhdestä tuottajasta, joka markkinoiden supistuessa ja hintojen laskiessa päätyi vähentämään tuotantoaan varastojen pienentämiseksi.

d) Myynti ja markkinaosuudet

(29) Yhteisön tuottajien yhteisön markkinoille myymät määrät vähenivät 15 081 tonnista vuonna 1989 12 287 tonniin vuonna 1993, samalla kun niiden markkinaosuudet laskivat 76,7 prosentista vuonna 1989 66,2 prosenttiin vuonna 1993 (70,1 prosenttia vuonna 1990, 65,4 prosenttia vuonna 1991, 65,3 prosenttia vuonna 1992).

e) Hinnat

(30) Yhteisön teollisuuden keskimääräiset kotimarkkinoiden myyntihinnat laskivat 18 prosenttia vuosina 1989-1993. Koska persulfaatit ovat alkuperästään riippumatta suurelta osin yhteneviä ominaispiirteiltään, hinnat ratkaisevat markkinoiden toimijoiden ostopäätökset.

f) Kannattavuus

(31) Myyntimäärien pieneneminen vuosina 1989-1993 ja samanaikainen huomattava hintojen lasku vaikuttivat yhteisön teollisuuden kannattavuuteen. Kannattavuus huononi merkittävästi kaikkien yhteisön tuottajien osalta ja yksi tuottaja kärsi vakavia taloudellisia tappioita.

g) Työllisyys

(32) Persulfaattien tuotannossa työskentelevien määrä väheni 13,4 prosentilla vuosina 1989-1993.

4. Vahinkoa koskeva päätelmä

(33) Edellä esitetyt tekijät, erityisesti tuottajien tuotanto- ja myyntimäärissä sekä työllisyydessä havaittu merkittävä lasku ajanjaksona, jona kulutus väheni ainoastaan 5,6 prosentilla, samoin kuin kannattavuuden huononeminen, antoivat komissiolle perusteet esittää alustavia tutkimuksiaan varten päätelmän, jonka mukaan yhteisön teollisuus oli kärsinyt huomattavaa vahinkoa perusasetuksen 4 artiklan 1 kohdan mukaisesti.

H. POLKUMYYNNILLÄ TAPAHTUVAN TUONNIN JA VAHINGON VÄLINEN SYY-YHTEYS

(34) Komissio tutki, oliko polkumyynnillä tapahtuneen tuonnin ja yhteisön teollisuuden kärsimän vahingon välillä syy-yhteys ja oliko vahinko aiheutunut kokonaan tai osittain muista syistä.

a) Polkumyynnillä tapahtuneen tuonnin vaikutus

(35) Komissio totesi, että polkumyynnillä tapahtuneen tuonnin määrän ja markkinaosuuden kasvua vastasi lähes vastaava lasku yhteisön teollisuuden määrissä ja markkinaosuudessa. Yhteisön teollisuuden pyrkimykset hintojen alentamiseen ja myyntimäärien säilyttämiseen johtivat kannattavuuden laskuun ja yhden tuottajan osalta myös taloudellisiin tappioihin.

b) Muiden tekijöiden vaikutus

(36) Komissio tarkasteli muiden teollisuuden tilanteeseen liittyvien tekijöiden mahdollista vaikutusta. Komissio tutki erityisesti sitä, missä määrin kulutuksen supistuminen oli vaikuttanut teollisuuden tilanteeseen. Kulutus laski vuosina 1989-1993 kuitenkin ainoastaan 5,6 prosenttia, kun taas yhteisön teollisuuden myyntimäärät laskivat 18,5 prosenttia, joten kysynnän vähentyminen ei voinut olla yksinomainen syy yhteisön teollisuuden tilanteeseen.

(37) Eurostatilta saadut, kolmansista maista tapahtuvaa tuontia koskevat tiedot osoittavat, että tuontimäärät näistä maista pysyvät käytännöllisesti katsoen ennallaan vuosina 1989-1993 ja että niiden keskimääräiset tuontihinnat olivat korkeammat kuin Kiinasta tapahtuvan tuonnin hinnat.

c) Päätelmä

(38) Edellä sanotun huomioon ottaen komissio esitti alustavia tutkimuksiaan varten päätelmän, jonka mukaan Kiinan kansantasavallasta peräisin oleva, polkumyyntihintaan kasvavina määrinä tapahtuva tuonti, joka on johtanut yhteisön teollisuuden kannattavuuden alenemiseen, on aiheuttanut huomattavaa vahinkoa yhteisön teollisuudelle.

I. YHTEISÖN ETU

(39) Polkumyynnin vastaisten toimenpiteiden tarkoituksena on erityisesti poistaa vahingollisen polkumyynnin kauppaa vääristävät vaikutukset ja palauttaa tehokas kilpailu.

(40) Yhteisön teollisuuden suurena ongelmana ovat olleet tuoton väheneminen ja jopa vuosittaiset tappiot, ja ellei asiaan puututa, teollisuuden taloudellinen tilanne saattaa heikentyä edelleen, mikä voi johtaa persulfaattien tuotannon täydelliseen loppumiseen yhteisössä. Toisaalta loppukäyttäjät hyötyvät alhaisin polkumyyntihinnoin tapahtuvista toimituksista. Hapettimina käytettävistä persulfaateista aiheutuvat kustannukset muodostavat kuitenkin erittäin pienen osan loppukäyttäjän kokonaiskustannuksista. Näiden perusteella yhteisön edun mukaista ei olisi saattaa itseään tilanteeseen, jossa kokonaisen teollisuusalan toiminta on vaarassa loppua kokonaan persulfaattien loppukäyttäjille koituvien lyhytaikaisten hyötyjen vuoksi. Muista kolmansista maista tuotavat huomattavat määrät takaavat sen, että polkumyynnin vastaisten toimenpiteiden käyttöön oton ei odoteta vaikuttavan haitallisesti yhteisön markkinoilla vallitsevaan kilpailutilanteeseen.

(41) Komissio päätteli edellä esitetyn perusteella, että yhteisön edun mukaista on toteuttaa toimenpiteet sen vahingon poistamiseksi, joka yhteisön teollisuudelle aiheutuu Kiinan kansantasavallasta polkumyynnillä tapahtuvasta persulfaattien tuonnista.

J. VÄLIAIKAINEN TULLI

(42) Komissio tutki perusasetuksen 13 artiklan 3 kohdan mukaisesti, olisiko polkumyyntimarginaalia pienempi tulli riittävä poistamaan yhteisön teollisuudelle aiheutuneen vahingon. Kuten johdanto-osan 25 kappaleessa osoitettiin, polkumyynnillä tapahtuneen tuonnin hinnat ovat alittaneet yhteisön tuottajien hinnat. Koska yksi tuottaja on kärsinyt taloudellisia tappioita ja kahden muun tuottajan tuotot ovat pienentyneet, vahingon poistaminen edellyttää yhteisön teollisuuden saattamista asemaan, jossa sen keskimääräisiä hintoja voitaisiin nostaa kohtuullisen tuoton takaavalle tasolle. Vientihintoja olisi tämän saavuttamiseksi nostettava vastaavasti.

(43) Vahingon poistamiseksi tarvittavan tullin tason laskemiseksi yhteisössä toimineiden viejien myymän tuonnin tarkistettuja (katso johdanto-osan 25 kappale) CIF yhteisön rajalla -hintoja on verrattu yhteisön tuottajien tuotantokustannuksiin, joihin on lisätty viiden prosentin voittomarginaali, jota pidetään riittävänä yhteisön teollisuuden elinkelpoisuuden säilyttämiseksi. Prosenttimääränä CIF yhteisön rajalla -hinnasta ilmaistava kaikkien kolmen persulfaattilajin painotettu keskimääräinen vahinkomarginaali on 83,3 prosenttia.

(44) Koska vahvistettu vahinkomarginaali todettiin määritettyä polkumyyntimarginaalia pienemmäksi, väliaikaisesti käyttöön otettavan tullin olisi vastattava vahvistettua vahinkokynnystä perusasetuksen 13 artiklan 3 kohdan mukaisesti.

K. LOPPUSÄÄNNÖS

(45) Moitteettoman hallinnon etujen mukaisesti asianomaisille osapuolille olisi annettava kohtuullinen määräaika, jossa he voivat esittää kirjallisesti kantansa tähän asetukseen sisältyvistä päätelmistä ja pyytää saada tulla komission kuulemiksi.

ON ANTANUT TÄMÄN ASETUKSEN:

1 artikla

1. Otetaan käyttöön väliaikainen polkumyyntitulli tuotaessa CN-koodiin ex 2833 40 00 (Taric-koodi: 2833 40 00 * 10) kuuluvia, Kiinan kansantasavallasta peräisin olevia peroksodisulfaatteja (persulfaatteja).

2. Väliaikainen tulli on 83,3 prosenttia vapaasti yhteisön rajalla -nettohinnasta tullaamattomana.

3. Edellä 1 kohdassa tarkoitetun, Kiinan kansantasavallasta peräisin olevan tuotteen luovutus vapaaseen liikkeeseen yhteisössä edellyttää väliaikaisen tullin määrää vastaavan vakuuden antamista.

2 artikla

Rajoittamatta asetuksen (ETY) N:o 2423/88 7 artiklan 4 kohdan b ja c alakohdan soveltamista asianomaiset osapuolet voivat esittää kirjallisesti kantansa ja pyytää saada tulla komission kuulemiksi yhden kuukauden kuluessa tämän asetuksen voimaantulopäivästä.

3 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 17 päivänä heinäkuuta 1995.

Komission puolesta

Leon BRITTAN

Varapuheenjohtaja

(1) EYVL N:o L 349, 31.12.1994, s. 1

(2) EYVL N:o L 122, 2.6.1995, s. 1

(3) EYVL N:o L 209, 2.8.1988, s. 1

(4) EYVL N:o L 66, 10.3.1994, s. 10

(5) EYVL N:o C 64, 2.3.1994, s. 4